钦定古今图书集成/理学汇编/学行典/第079卷 > 《金人铭》无名氏
## 钦定古今图书集成/理学汇编/学行典/第079卷 > 《金人铭》无名氏

孔子观周入后稷之庙，有金人焉，三缄其口而铭其背云云。孔子既读斯文也，顾谓弟子曰：“小子识之。” 此言实而中，情而信。

“古之慎言人也，戒之哉！无多言，多言多败；无多事，多
事多患。安乐必戒，无行所悔。”勿谓何伤，其祸将长；勿
谓何害，其祸将大；勿谓不闻，神将伺人。焰焰不灭，炎
炎若何。涓涓不壅，终为江河。绵绵不绝，或成网罗。毫
末不札，将寻斧柯。诚能慎之，福之根也。口是何伤，祸
之门也。强梁者不得其死，好胜者必遇其敌。盗憎主
人，民怨其上。君子知天下之不可上也，故下之；知众
人之不可先也，故后之。温恭慎德，使人慕之。执雌持
下，人莫逾之。人皆趋彼，我独守此。人皆惑之，我独不
徙。内藏我知，不示人技。我虽尊高，人莫我害。江海虽
左，长于百川，以其卑也。“天道无亲，常与善人。”戒之哉。